El jutge ha enviat a presó provisional sense fiança el conductor que va fugir d'un control de la policia estatal a la Jonquera (Alt Empordà) amb el cotxe carregat d'armes. El sospitós, de nacionalitat francesa, ha passat a disposició del Jutjat d'instrucció 8 de Figueres aquest dilluns i li atribueixen un delicte de tinença il·lícita d'armes. Dins el vehicle interceptat, els agents hi van trobar escopetes, pistoles, granades de mà i armilles antibala. Un segon vehicle, que feia de llançadora, va aconseguir fugir i el van localitzar l'endemà a Figueres. La policia continua buscant el segon sospitós i treballen amb la hipòtesi que estiguin implicats en un assalt a un casino d'Ais de Provença. El conductor del cotxe interceptat dissabte després d'intentar-se saltar un control policial a l'AP-7 a la Jonquera ha passat aquest dilluns a disposició del Jutjat d'instrucció número 8 de Figueres en funcions de guàrdia. Després de prendre-li declaració, el jutge l'ha enviat a presó provisional sense fiança per un delicte de tinença il·lícita d'armes. El detingut és de nacionalitat francesa i té antecedents al seu país d'origen. La policia espanyola va donar l'alto a dos cotxes sospitosos, amb matrícula francesa, que dissabte cap a dos quarts de quatre intentaven entrar al país provinents de França a través de l'AP-7. Un dels vehicles, un Renault Megane, es va escapolir però els agents van aconseguir interceptar l'altre cotxe. Durant l'escorcoll, van trobar diverses armes, com dues escopetes retallades, dues pistoles, diverses armilles antibala, una granada i munició.  Per això, van detenir el conductor i van engegar un dispositiu per intentar localitzar el vehicle fugit. El van trobar diumenge a Figueres, ben aparcat al carrer. El cotxe tenia una finestra trencada i a dins no hi havia ni rastre del conductor o d'armes. Els agents van estar una estona vigilant a distància per veure si el segon sospitós tornava al cotxe, però no va ser així. Ara, estan analitzant el vehicle buscant empremtes o pistes que apuntin al conductor. La policia descarta que els dos detinguts tinguin res a veure amb terrorisme jihadista i la principal hipòtesi és que sigui un cas de crim organitzat. La policia espanyola i la francesa sospiten que els dos homes (el detingut i el fugit) formin part del grup d'atracadors que van assaltar a punta de pistola el casino d'Ais de Provença la matinada de dissabte. Segons mitjans francesos, un grup d’homes armats amb kalàixnikovs van sembrar el pànic al casino, un dels establiments més importants de la zona. Un total de 15 persones van resultar ferides per trepitjades i caigudes a causa de l'allau humana que es va generar entre els clients que volien escapar del lloc. El botí que es van endur els assaltants encara no s'ha localitzat.

Summary: Presó sense fiança per al detingut que va fugir d'un control a la Jonquera amb el cotxe carregat d'armes


El confinament de la població de Les (Val d'Aran) per l'incendi d'un camió que transportava gas natural ha obligat als alumnes de l'escola Alejandro Casona a confinar-se a la sala de plens de l'Ajuntament per la proximitat del centre educatiu amb el camió. L'alcalde de Les, Emili Medan, ha explicat que els escolars han realitzat diferents activitats a l'Ajuntament i un cop s'ha aixecat el confinament han tornat al centre. Medan ha afegit que han activat les sirenes de risc químic per alertar a la població. L'alcalde s'ha mostrat satisfet de la resposta de la gent i ha dit que s'ha posat de manifest que els dos simulacres anuals que es fan en cas d'emergència de risc químic són profitosos i aquest divendres s'ha comprovat que la gent sap com actuar en cas de sentir les sirenes. Medan ha elogiat la rapidesa dels Bombers i dels Mossos per evitar mals majors. Medan ha explicat que el camió estava estacionat en aquest voral de la localitat des d'ahir dijous a la tarda amb l'objectiu de descarregar el gas natural a la piscifactoria de Les aquest divendres. L'alcalde ha afegit que ara s'haurà d'investigar exactament que és el que ha succeït. L'únic inconvenient que queda a la població és el tall de la N-230  que impossibilitat el trànsit de vehicles entre les poblacions de Les direcció Vielha i de Bossòst direcció França. L'alternativa per anar a França és el Port del Portilhon.

Summary: Els alumnes de Les s'han confinat a la sala de plens de l'Ajuntament per la proximitat del centre amb el camió incendiat


Els hotelers de la Costa Daurada i les Terres de l'Ebre estan estudiant la viabilitat de seguir allotjant als viatgers del programa de vacances per a gent gran que organitza anualment l'Imserso. El president de la Federació d'Empresaris d'Hostaleria i Turisme de la demarcació de Tarragona (FEHT), David Batalla, ha explicat que el motiu pel qual es plantegen abandonar el programa és essencialment econòmic ja que després de tres anys amb els preus congelats, aquestes estades els estan generant pèrdues. A la demarcació de Tarragona, es comercialitzen més de 35.000 paquets turístics amb l'Imserso, principalment en una quinzena d'hotels de Salou, Cambrils, Coma-ruga, Sant Carles de la Ràpita i Vila-seca.  "El govern espanyol està plantejant una nova pròrroga fet que no suposarà cap millora en els preus que perceben els hotels", ha afegit Batalla. Segons xifres facilitades des de la FEHT, els hotels cobren 21 euros per persona i dia en règim de pensió completa en una habitació doble amb impostos inclosos. Els hotelers han assegurat que s'estan replantejant signar els contractes per a la temporada vinent. Des de l'Associació Hotelera Salou-Cambrils-la Pineda, el seu president, Xavier Roig, detalla que l'objectiu de participar en els programes de l'Imserso és mantenir la planta hotelera oberta amb més llocs de treball estables. "Ara mateix això no és rendible i pot afectar a les més de 500 persones que treballen de forma directa als hotels que col·laboren en aquest programa", ha afegit.  Una de les propostes que es plantegen és que els usuaris del programa puguin assumir un petit increment en el preu, arribant als 23 euros per dia, tenint en compte la qualitat del servei que actualment s'ofereix.

Summary: Els hotels de la Costa Daurada i l'Ebre es plantegen no oferir places per a l'Imserso


Els agents investiguen els contractes amb GBI Serveis sobre els serveis de neteja al municipi i per fer el centre de tractament de residus ACN Lloret de Mar.-La Guàrdia Civil escorcolla des d’aquest dimecres a primera hora l’Ajuntament de Lloret de Mar per un presumpte cas d’adjudicacions fraudulentes. Per una banda, els agents, que han entrat a les dependències municipals al voltant de les vuit el matí, busquen informació sobre el macrocontracte a l’empresa de neteja GBI, que inclou la recollida d’escombraries, abocadors i la gestió de les deixalles. A més, també treballa en el manteniment de parcs i neteja de platges, entre d’altres. El contracte, per valor de 10 MEUR anuals i amb un període de vigència per a deu anys, es va adjudicar el 2010, coincidint amb l’últim any de mandat de l’exalcalde Xavier Crespo. Aleshores, ja va ser polèmic pel seu alt cost. D’altra banda, també el cos armat també investiga l’adjudicació a GBI Serveis, per part de l’Ajuntament, per fer el centre de tractament de residus per valor de 44 MEUR i que va pagar l’Agència Catalana de Residus. Es dóna la circumstància que quan es va posar en marxa aquesta infraestructura no hi havia prou brossa per tractar i es va ampliar el contracte amb els consells comarcals de la zona perquè s’hi aboquessin totes les deixalles i la planta pogués funcionar al 100% de la seva capacitat. El centre va entrar en funcionament el 2014 després d’estar un any parat. Paral·lelament, els agents també registren a la urbanització la Montgoda de Lloret de Mar el domicili de l’empresari Gustavo Buesa, propietari de l’empresa GBI Serveis.

Summary: La Guàrdia Civil escorcolla l’Ajuntament de Lloret de Mar per presumptes adjudicacions fraudulentes


El president del PP, Pablo Casado, ha apel·lat aquest dimarts a l'esperit de "remuntada" per obtenir un bon resultat a les eleccions municipals, autonòmiques i europees el pròxim 26 de maig. "No s'ha de donar ni una sola bola per perduda. S'ha de lluitar el partit fins al final. Mai s'ha de pensar que l'últim joc no es recuperarà", ha dit Casado des de Palma (Illes Balears) fent referència a l'actitud del tenista balear Rafa Nadal. Aquest mateix dimarts, el PP ha llançat el nou lema de campanya 'Hi ha partit', que vol desprendre aquest "esperit de remuntada" i també un missatge d'"unitat interna", segons ha informat la formació, després dels mals resultats de les eleccions espanyoles. Segons ha insistit Casado, el PP és la "casa comuna del centre dreta". "Som un gran partit que ha viscut moments complicats i també moments dolços, que hem tingut grans victòries i resultats decepcionants", ha dit Casado, que ha assegurat que estan "preparats per tornar a merèixer la confiança" dels electors. Casado ha reconegut que els pot tocar "amalgamar" coalicions i pactes per poder governar i "millorar la vida dels veïns" igual que ha admès que no sempre que es guanya es pot governar. El líder del PP ha demanat als seus afiliats que encarin la campanya "contents i confiats" i ha contraposat la capacitat de gestió del PP a la d'aquells partits nous que mai ho han hagut de fer. Casado ha reivindicat que el PP és un partit "renovat" que combina "dècades d'experiència" amb "nous equips" que se sumen als equips anteriors.  El líder del PP ha assegurat que els populars estan "preparats per tornar a merèixer la confiança" de rebre el vot i ha dit que allò "important" és que quan el PP governa és quan li va bé a la ciutadania. . "Ens juguem molt", ha dit Casado, que ha assegurat que d'una banda es juga "la gestió més propera del dia a dia" i de l'altra "ser contrapès a un previsible govern d'esquerres i independentistes". També ha insistit que el 26-M es vota la "continuïtat històrica" de la nació espanyola. Llei antiocupació Casado ha recordat l'incendi mortal a un pis ocupat d'Eivissa per explicar que la primera proposta que portarà el PP al Congrés dels Diputats serà una llei antiocupació amb penes de presó per aquells que ocupin i que permeti desnonar en 24 hores.

Summary: Casado apel·la a l'esperit de la "remuntada" el 26-M: "S'ha de lluitar el partit fins al final"


El grup osonenc Bon Preu ha despertat aquest dimarts al matí sense activitat en cap dels seus establiments amb motiu de l’aturada general del 3 d’octubre convocada per la Taula per la Democràcia arran dels fets ocorreguts el passat 1 d’octubre. El grup Bon Preu té uns 6.000 treballadors en plantilla i, segons han confirmat fonts de l’empresa, l’aturada no es repercutirà en el sou dels seus assalariats. La companyia, amb seu a les Masies de Voltregà, ha cessat totalment l’activitat en els 215 supermercats Bon Preu, hipermercats Esclat i benzineres Esclatoil que el grup té repartits arreu del país. Aquest dimarts al matí al parc logístic que la companyia té a Balenyà (Osona), de 58.000 metres quadrats i des d’on es gestionen les més de 24.000 referències de productes que el grup oferta, tampoc registrava cap mena d’activitat i no s’ha vist ni un sol camió en el centenar de molls de la ciutat logística.  Pel que fa a la compra online, el grup disposa de sis punts ‘Iquodrive’ on poder anar a recollir les comandes. Aquests centres també es troben tancats i tot i que es pot realitzar una compra a través d’internet, la propera recollida disponible no es podrà fer fins demà dimecres a partir de dos quarts de deu del matí.

Summary: Persianes abaixades als establiments del grup Bon Preu i els centres logístics amb motiu de l’aturada general del 3-O


L'Ajuntament de Badalona tornarà a obrir portes aquest 12-O, i ho farà al mateix lloc que l'any passat, però amb un format diferent. Després de la polèmica del 12-O de 2016 i de que sis regidors fossin encausats per obrir l'equipament durant la Festa de la Hispanitat, el govern municipal de Badalona vol tornar a visualitzar el seu desacord amb aquesta celebració i organitza al llarg del matí d'aquest dijous una 'jornada de portes obertes' per explica a la ciutadania com és el funcionament intern de l'administració pública i com és la gestió dels diferents departaments de l'Ajuntament. El Viver estarà obert des de les deu del matí i fins a la una del migdia. La jornada també preveu una xerrada sobre els impactes de la colonització d'Amèrica sobre les societats llatinoamericanes. La jornada del 12-O d'enguany es preveu més tranquil·la que la de l'any passat. D'entrada, l'Ajuntament no ha previst cap acord laboral amb els sindicats per oferir-los treballar aquest dia, com sí va passar l'any passat, tampoc es planteja que es puguin fer actes administratius i el format de l'obertura del Viver té un caire més festiu del que es pretenia fer el 2016. El tercer tinent d'alcalde de Badalona, José Téllez, ha explicat que l'acord amb els treballadors que es pretenia l'any passat no s'ha pogut repetir enguany perquè està "segrestat" per la justícia. El fet que el cas encara continuï obert i sense resolució ferma, diu, no permet al govern municipal oferir prou garanties jurídiques a la plantilla. Téllez lamenta que l'Ajuntament no pugui fer com fan altres administracions o empreses privades i no pugui acordar el calendari festiu amb els representants dels treballadors amb normalitat. És fruit d'aquesta situació que enguany s'opta per un format d'obertura del viver més festiu. "És important que els ciutadans coneguin com funcionen els serveis centrals de l'Ajuntament. Ensenyaran com treballen els empleats públics i es posarà en valor la seva feina", explica el regidor, que reivindica el seu dret a la representació política davant els ciutadans: "No estem incomplint cap llei i cap tribunal ni partit ens pot robar aquest dret". Una roda de premsa sobre el metro A banda de la jornada festiva de portes obertes, l'agenda del govern municipal de Badalona inclou també una roda de premsa, prevista per a dos quarts de deu del matí del mateix 12 d'octubre, en la que es parlarà del recent anunci de la Generalitat sobre el perllongament de l'L1 del metro a la ciutat. En aquesta roda de premsa hi serà també el conseller de Territori i Sostenibilitat, Josep Rull, segons han confirmat fonts del Departament. El 12-O de 2016 El 12 d'octubre de 2016, l'Ajuntament ja va decidir obrir les dependències municipals de l'edifici del Viver, inicialment com a dia hàbil gràcies a un pacte amb els sindicats que els permetia intercanviar voluntàriament el 12-O per un dels dies laborables del pont del mes de desembre. Finalment, però, la pressió judicial va obligar a modificar els plans. Aquell dia, van ser els mateixos regidors del govern municipal –a excepció dels d'ICV-EUiA– els que van obrir el Viver per atendre consultes ciutadanes al hall de l'equipament. D'aquesta manera preveien esquivar l'ordre judicial que els prohibia obrir l'Ajuntament com si fos un dia hàbil, després que el PP denunciés els plans inicials. De fet, aquesta ordre va donar la volta al món quan el tinent d'alcalde de Guanyem Badalona, José Téllez, va estripar-la a les portes de l'edifici del Viver, en senyal de rebuig, en considerar que la festa del 12-O ha de ser només un dret i no una imposició. Arrel d'aquells fet, sis regidors del govern van ser encausats. En un primer moment, el jutjat d'instrucció número 4 de Badalona va arxivar el cas en considerar que els regidors no van desobeir cap dels tres supòsits que es plantejaven: l'edifici municipal del Viver no es va obrir de la manera habitual perquè només s'hi podia accedir acompanyat d'un regidor, cap funcionari va treballar i no es va fer cap tràmit administratiu. Sobre l'estripada de Téllez, el magistrat va considerar que es tractava d'una "performance", una acció emmarcada en el "clima polític" del moment i "irrellevant" des del punt de vista jurídic. Tot i això, la Fiscalia va recórrer i insistia en imputar als regidor un delicte de desobediència. L'Audiència de Barcelona va acabar reobrint la causa, encara pendent de resoldre's. Pendents de la justícia europea En paral·lel, aquest mateix dilluns, dos dels regidors implicats en aquest afer, els republicans Oriol Lladó i Agnès Rotger, van presentar al jutjat de Badalona que porta el cas una qüestió prejudicial dirigida al Tribunal de Justícia de la Unió Europea (TJUE) per aclarir si la competència per determinar que el 12-O és festiu d'obligat compliment és de l'estat o de la UE. Els regidors posen en dubte la facultat dels jutjats espanyols d'impedir l'obertura de l'Ajuntament. En aquest sentit, apunten que la legislació laboral estableix com un "dret" però no com una "obligació" fer festa el 12-O, i només és una "obligació" per les empreses pagar el salari d'aquest dia als empleats que facin festa.

Summary: L'Ajuntament de Badalona tornarà a obrir l'edifici municipal d'oficines aquest 12-O


És una de les principals novetats d’aquesta edició del festival de documental musical In-Edit. La secció ‘In-Edit nens!’ s’ha estrenat aquest diumenge amb una matinal “rockera” que incloïa la projecció de la pel·lícula ‘Scooby-Doo! i Kiss: Misteri a ritme de rock’n’roll’ i una prèvia de tallers infantils de tatuatge, maquillatge i confecció de txapes, tots vinculats a la música i de la mà del projecte Escola de Rock. Desenes de famílies i molts nens i nenes han participat de la novetat del festival, el director del qual vol que es converteixi en una “secció habitual”. Cristian Pascual ha explicat a l’ACN que la programació infantil arriba “per acompanyar el públic adult que ha començat a tenir fills” però també, amb la mirada llarga, per introduir la canalla en l’audiovisual musical. “El nostre públic d’aquí a 15 anys és aquí”, raona Pascual.  El Teatre del CCCB ha acollit aquest diumenge la primera edició de l’‘In-Edit nens!’, inclòs per primera vegada en la programació del festival In-Edit. Per introduir els més petits en aquest gènere documental, i davant la dificultat de trobar material idoni, l’organització ha optat per projectar el film ‘Scooby-Doo! i Kiss: Misteri a ritme de rock’n’roll’. “És complicat trobar continguts familiars que tinguin l’esperit del festival i que alhora funcionin per a canalla, per això un film que uneix Kiss amb Scooby Doo ens va semblar una combinació perfecte”, comenta el director del festival.  La voluntat del certamen és que aquesta nova secció esdevingui “habitual” de l’In-Edit. D’una banda, perquè serveix a l’objectiu “d’acompanyar” el públic habitual, una concurrència “que s’ha fet gran i “ha començat a tenir fills i se li fa complicat assistir a les sessions ordinàries”, comenta Pascual. “Vam creure que era el moment oportú i esperem que es converteixi en una secció habitual”.  D’altra banda, el director afegeix que “la canalla és el públic del futur”, i que és bo “acostumar-los” a veure audiovisual musical i a “assistir a aquest tipus d’esdeveniments”. Amb la mirada llarga, Pascual apunta a la necessària “regeneració” de públics per a tot festival, i veu en els nens i nenes que avui s’estrenen “el públic d’aquí 15 anys”. Col·laboració amb Escola de Rock En aquesta matinal de música i cinema pensat per tota la família, l’In-Edit ha organitzat tres tallers previs a la projecció de la pel·lícula. Al vestíbul del Teatre del CCCB els petits han pogut maquillar-se com les estrelles del rock, fer-se tatuatges (dibuixats) i fins i tot confeccionar les seves xapes amb icones de la música moderna.  Ho han fet gràcies a l’equip de l’Escola de Rock, un projecte pedagògic que apropa els nens i nenes a la música moderna a través dels tallers però també de la celebració mensual d’un concert i activitats per a canalla a la Sala Apolo de Barcelona, l’Escola de Rock Festival.

Summary: L’In-Edit s’obre al públic familiar amb l’esperit rock de ‘Scooby-Doo! i Kiss’ i tallers infantils


El 2015 el nombre de matrimonis amb residència a Catalunya i inscrits en els registres civils de Catalunya va ser de 26.873, una xifra molt similar a la de l'any anterior, segons dades provisionals de l'Institut d'Estadística de Catalunya (Idescat). Els matrimonis exclusivament civils (22.883) han augmentat el 2,7% i representen 85 de cada 100 matrimonis, en canvi els celebrats segons el ritus catòlic (3.798) i d'altres religions (192), han disminuït un 12,1% en conjunt. L'edat mitjana al primer matrimoni s'ha endarrerit tres anys des del 2005 i se situa en 34,7 anys per als homes i en 32,7 per a les dones a l'any 2015. Les edats mitjanes més tardanes es registren a l'àmbit de l'Alt Pirineu i Aran -36 anys els homes i 33,3 anys les dones-, mentre que les edats en casar-se més joves són, en el cas dels homes, a les Terres de l'Ebre i a Ponent (tots dos per sota dels 34 anys), i en el cas de les dones a les Terres de l'Ebre (30,9 anys). Dels 26.873 matrimonis registrats a Catalunya, 26.033 corresponen a parelles de diferent sexe -que representen el 96,9% dels matrimonis- i 840 són matrimonis entre persones del mateix sexe (un 3,1%). D'aquests últims, el 53,6% són entre homes (450 matrimonis) i el 46,4% ho són entre dones (390).   En relació a l'evolució del nombre de matrimonis, les unions de persones de diferent sexe presenten una xifra molt similar a la de l'any passat, que va ser de 26.114 i mostren una disminució del 0,3%. Quant als matrimonis entre persones del mateix sexe, el nombre ha augmentat, tant entre homes com entre dones -en 94 i 37 respectivament-, respecte al 2014.   En el 70,3% dels matrimonis, els dos cònjuges són solters; en el 19,1% dels matrimonis, un dels cònjuges és solter i l'altre ha estat casat anteriorment; i en el 10,6% dels matrimonis, ambdós cònjuges han estat casats anteriorment.  El 2015 va registrar un augment de la freqüència de segones núpcies, tant pel que fa als matrimonis entre una persona soltera i una altra de casada anteriorment (168 més que el 2014), com pel que fa als matrimonis en què els dos cònjuges eren casats anteriorment (153 més que el 2014). En canvi, els enllaços en què els dos cònjuges són solters han disminuït (271 menys que el 2014). Tant en dades relatives com en dades absolutes, les dones vídues o divorciades es casen menys en segones núpcies que els homes vidus o divorciats.  El juliol és el mes en què se celebren més matrimonis (3.841), seguit del mes de setembre (3.475) i del juny (3.333). Els mesos d'hivern (gener, febrer i desembre) i l'agost registren molt pocs matrimonis, com ja és habitual. En 20.954 matrimonis (que representen el 78%), els dos cònjuges són de nacionalitat espanyola; en 4.937 (18,4%) un dels cònjuges és de nacionalitat estrangera i en 982 (3,6%) els dos cònjuges són de nacionalitat estrangera. Per comarques, les taxes brutes de nupcialitat més elevades el 2015 van ser el Moianès, amb 5,2 matrimonis per cada 1.000 habitants, seguida del Solsonès (4,8‰) i el Maresme, el Garraf i el Baix Empordà (totes tres amb 4,5‰). En l'altre extrem, l'Alta Ribagorça (1,8‰) i les comarques del Pallars Jussà (2,1‰), el Pla d'Urgell (2,3‰) i la Segarra (2,6‰) tenen les taxes brutes de nupcialitat més baixes.

Summary: El nombre de matrimonis es manté estable a Catalunya durant el 2015


Considera que té poc arrelament a l'Estat i que el risc de fuga és elevat ACN Madrid.-La Fiscalia de l'Audiència Nacional s'ha oposat a la llibertat provisional per a l'expresident del Barça Sandro Rosell, empresonat a la Soto del Real des del passat 25 de maig pels presumptes delictes de blanqueig i organització criminal. Segons ha avançat la Cadena Ser i ha confirmat l'ACN amb fonts de la Fiscalia, el ministeri públic considera que hi ha un elevat risc de fuga perquè Rosell no té arrelament a l'Estat i en canvi disposa de propietats i negocis a l'estranger. També, es remet a unes converses interceptades amb l'expresident de la Federació Brasilera de Futbol, Fernando Texeira sobre els països on és més fàcil eludir l'acció de la justícia. Rosell va ser detingut el passat 23 de maig junt amb cinc persones més com a presumpte membre d’una organització criminal dedicada a blanquejar diners procedents de comissions il·lícites derivades de la venda dels drets de la Federació Brasilera de Futbol per part de l’expresident d’aquesta Ricardo Texeira. La jutgessa de l'Audiència Nacional Carmen Lamela va decretar presó provisional comunicada i sense fiança per a l’expresident del Futbol Club Barcelona Sandro Rosell el passat 25 de maig en considerar també que no tenia un especial arrelament i molta facilitat per instal·lar-se en altres països, a més de la possibilitat que poguessin destruir proves. Així mateix, Lamela recordava que calia tenir en compte la gravetat de les penes que se’ls hi poden imposar, fins a 9 anys per blanqueig i 8 per pertinença a organització criminal. La presumpta trama hauria blanquejat 15 milions d’euros procedents de la venda dels drets audiovisuals de la selecció a una empresa de Qatar per part de la federació brasilera de futbol. Segons fonts de la investigació, part dels diners d’aquesta operació haurien anat a parar a mans de l’expresident del Futbol Club Barcelona, Sandro Rosell, i a l’expresident del màxim òrgan del futbol brasiler. Rosell hauria derivat les quantitats abonades a diverses societats amb seu a Andorra.

Summary: La Fiscalia s'oposa a la llibertat provisional per a l'expresident del Barça Sandro Rosell


La Confederació General del Treball (CGT) ha traslladat al govern espanyol una sèrie de mesures per fer front a la crisi generada per l'expansió del coronavirus. En concret, la CGT ha demanat la "paralització immediata" de totes les feines que no siguin imprescindibles per a la salut i la vida de les persones, així com garanties per tal que les persones afectades pels Expedients de Regulació d'Ocupació Temporal (ERTO) rebin les retribucions íntegres. A més, ha reclamat l'establiment d'una moratòria en el pagament de les hipoteques i garanties perquè les necessitats bàsiques de les persones sense llar estiguin cobertes. A més, la CGT ha proposat eximir als autonoms de pagar la quota a la Seguretat Social.  "La CGT considera que travessem un moment com a societat extremadament greu i excepcional, per això les solucions que han de donar-se han de ser també excepcionals. De no ser així, es permetrà encara més l'empobriment de la classe treballadora, la mateixa que fins avui ha garantit el funcionament del país i la que més sacrificis realitza en temps de crisi", ha manifestat en un comunicat.

Summary: CGT demana la "paralització immediata" de feines no imprescindibles per a la salut i la vida de les persones


Amb un pressupost de 3 MEUR per aquest 2017, el Departament de Salut ha posat en marxa 18 unitats d’expertesa per tal d’ordenar el diagnòstic i el tractament de les persones afectades per algun síndrome de sensibilització central com ara fibromialgia, la fatiga crònica o la sensibilitat química múltiple. Seran unitats amb reumatòlegs, al·lergòlegs, toxicologia o psicologia que vehicularan l’atenció sanitària a les més de 300.000 persones que es calcula que poden patir alguna d’aquestes patologies a Catalunya. El nou pla és un pas més cap al reconeixement de les afectacions, ja que les unitats arriben a tot el territori amb estàndards de qualitat i sistemes d’avaluació per verificar-ne l’eficiència.

Summary: 18 unitats d’experts ordenaran el diagnòstic i tractament dels afectats per síndromes de sensibilització central


L'Ajuntament de Girona ha cobrat primer cop diners procedents d'una multa a un banc per tenir pisos buits. El Banc Popular ha ingressat més de 100.000 euros per les dues sancions imposades pel consistori per tenir tancats des de fa més de dos anys vuit habitatges a la carretera Barcelona. Com que el banc va presentar un recurs contra l'ajuntament, els diners no es poden tocar fins que es resolgui el litigi judicial. El regidor de Serveis Socials, Eduard Berloso, ha assenyalat que l'objectiu és que el banc cedeixi els pisos buits i que, per tant, seguiran enviant sancions fins que això passi. El darrer cens d'habitatges (del juliol) determina que a Girona hi ha 488 pisos buits, dels quals 283 estan en mans de bancs, promotores o immobiliàries.

Summary: Girona ingressa per primer cop més de 100.000 euros d'una multa a un banc per tenir pisos buits


El Conservatori de Música dels Pirineus, conjuntament amb les escoles municipals de música de Berga, Puigcerdà, la Seu d’Urgell i Puig-reig (Berguedà), proposa fer música conjuntament i per a tota la comunitat. D'aquesta manera, demana assajar les peces Jazz Suite 2, Vals de Xostakóvitx i el Ball de l'Àliga de la Patum de Berga i fer-les sonar el pròxim dissabte a les sis de la tarda obrint la finestra o sortint al balcó. A més, convida a difondre un vídeo del moment a a les xarxes socials amb l'etiqueta #JoComparteixoMúsica. Des del centre han explicat que tot i que mantenen l'activitat a distància i dins les possibilitats que ofereix la tecnologia, creuen que fer música plegats és essencial per a les persones a les que agrada la música.

Summary: El Conservatori dels Pirineus impulsa la iniciativa #JoComparteixoMúsica i convida a tocar conjuntament aquest dissabte


L'actor Eduardo Noriega rebrà el Premi d'Honor de la Mostra de Cinema Llatinoamericà de Catalunya, en la 24a edició del certamen, que se celebrarà a la capital del Segrià del 20 al 27 d'abril, organitzat per l'Ajuntament de Lleida i el Centre Llatinoamericà de Lleida. El premi es lliurarà durant la inauguració d'enguany de la Mostra al Teatre de la Llotja de Lleida. Durant l'acte, també es concedirà el Premi Jordi Dauder a la creativitat en el cinema català, en aquesta ocasió a la cineasta i actriu Sílvia Munt; el Premi Ángel Fernández-Santos, amb què el certamen reconeixerà enguany Gerardo Sánchez, director del programa de La 2 'Días de cine', i per primera vegada, el Premi Talent Llatinoamericà, que distingeix a professionals llatinoamericans que treballen en la indústria del cinema i que recaurà en al compositor de bandes sonores argentí, Osvaldo Montes.  La Mostra de Cinema Llatinoamericà de Catalunya vol reconèixer amb el Premi d'Honor del certamen la trajectòria de l'actor Eduardo Noriega en el cinema espanyol on ha destacat en films dels seus inicis com són 'Tesis' (1996) o 'Abre los ojos' (1997) i d'altres més recents, com ara l'exitosa 'Perfectos desconocidos' (2017). Així, com el seu recorregut més enllà de les fronteres estatals en el cinema llatinoamericà en pel·lícules com ara l'argentina 'Plata quemada' (2000) o la coproducció argentino-espanyola 'El método' (2005).  Eduardo Noriega, Premi d'Honor de la Mostra 2018 Eduardo Noriega (Santander, 1973) és un actor espanyol, amb una llarga i exitosa  trajectòria tant a nivell estatal com a internacional, que ha treballat amb directors de prestigi com ara Àlex de la Iglesia, Cesc Gay, Marc Recha, Marcelo Piñeyro, Kim Ji-Woon o Guillermo del Toro, entre altres.  En els seus inicis, va estudiar solfeig i piano al conservatori de la seva ciutat. Però ben aviat, l'any 1990, es va començar a formar com actor i va fer les seves primeres aparicions dalt d'un escenari, en el muntatge de 'Yerma', de Federico García Lorca, dirigit per Román Calleja.  L'any 1992 Noriega es va traslladar a Madrid per estudiar a la Real Escuela Superior de Arte Dramático (RESAD) i ja des del primer any va començar a treballar en curtmetratges de directors com ara Alejandro Amenábar o Mateo Gil. El 1994 va actuar en el seu primer llargmetratge 'Historias del Kronen' (1995), de Montxo Armendáriz, i no ha deixat de treballar des d'aleshores. 'El espinazo del diablo' (2001), 'El Lobo' (2004), 'Che Guevara' (2005), 'Alatriste' (2006), 'En el punto de mira' (2008), 'Transsiberian' (2008), 'Blackthorn' (2011), 'Una Pistola en cada mano' (2012), 'The Last Stand' (2013), 'Nuestros Amantes' (2016), són altres de les pel·lícules en què ha participat Eduardo Noriega.

Summary: Eduardo Noriega rebrà el Premi d'Honor de la Mostra de Cinema Llatinoamericà de Catalunya 2018


El Palau de Congressos de Perpinyà ha acollit aquest divendres a la nit la 29ena edició de la Nit de Sant Jordi, una vetllada literària que promou i reivindica el català a la Catalunya del Nord on s'han lliurat diversos premis. La jornada d'avui, però, ha estat més reivindicativa que en d'altres ocasions. El vicepresident d'Òmnium Cultural, Marcel Mauri, ha lamentat que no hi pugui ser present el seu president, Jordi Cuixart, per una situació "d'anomalia que fa més de set mesos que dura" i ha agraït la "solidaritat" dels nord-catalans que els han fet arribar a ells i als "presos polítics" el seu suport per la "repressió" que està patint Catalunya. La presidenta de l'entitat a la Catalunya Nord, Montserrat Biosca, per la seva banda, ha explicat que la vetllada té el "groc" com a fil conductor en protesta per la situació que viu Catalunya i ha dit que cal que els "catalans del sud" continuïn el camí cap a la "independència". En aquest sentit, ha dit els catalans del nord estan prenent "consciència de la catalanitat" i que nits com aquesta promouen els llaços entre els dos pobles.  Nit reivindicativa aquest divendres a la Catalunya del Nord. Perpinyà ha acollit la tradicional vetllada de Sant Jordi, que enguany celebra la seva 29a edició i ho ha fet amb picades d'ullet al color groc i amb crítiques a la situació política a Catalunya. A l'acte, hi ha assistit el vicepresident d'Òmnium Cultural, Marcel Mauri, que ha assegurat que jornades com aquesta demostren que "som una nació molt àmplia" i que "ens uneix un fil invisible que és la llengua i la cultura". Mauri ha insistit, però, que aquest any també han vingut a agrair les mostres de "generositat i solidaritat" que els nord-catalans els han fet arribar a ells i als "presos polítics" davant la "repressió que estem patint a Catalunya".  Mauri també ha lamentat que el president d'Òmnium, Jordi Cuixart, no pugui ser-hi present aquest any per una situació "d'anomalia que fa més de set mesos que estem vivint". "No pot ser-hi perquè és a la presó pel fet de ser el president d'Òmnium, per defensar drets fonamentals com el de manifestació i el de l'autodeterminació", ha dit. En aquest sentit, ha afegit que "avui a Perpinyà reivindiquem la seva llibertat immediata, tant dels 'Jordis' com de la resta de presos".  El representant d'Òmnium també remarcat la importància dels premis. "És evident que s'ha de mantenir tota la feina a favor de la llengua i de la cultura perquè això ens explica d'on venim i el projecte de nació que volem construir", ha dit.  Per la seva banda, la presidenta de l'entitat a la Catalunya Nord, Montserrat Biosca, ha assegurat que "Catalunya té dret a decidir el que vol i avançar".  "Cal que les seves lleis no siguin interrompudes per ningú i molts catalans del sud estan decidits a defensar aquesta decisió d'anar endavant amb la independència de Catalunya".  En aquest sentit, Biosca ha assegurat que cal que els catalans mantinguin "l'empenta" del camí que estan fent malgrat els entrebancs i ha afirmat que, mentre això passa, els seus veïns del nord estan començant a "prendre consciència" de la seva "catalanitat". Per això, ha dit, "actes com el d'avui són molt importants.  No només els parlaments han estat marcats pel to reivindicatiu. A les taules dels assistents al sopar també s'hi ha pogut veure roses vermelles i grosses i, a l'escenari, un llaç groc penjat. A més, al menú s'hi ha inclòs un postres també en forma de llaç groc fet de pinya i galetes dolces.  Els guardons Al llarg de la celebració d'aquest vespre, s'ha lliurat diversos premis, la majoria literaris, dedicats a la promoció del català a la Catalunya Nord. El més destacat i més ben dotat econòmicament és el Premi Catalunya Nord, valorat en 2.000 euros i que entrega l'Institut d'Estudis Catalans, als millors treballs documentals sobre l'ensenyament del català a la regió. Enguany, el guardonat ha estat Joan Pere Gensane per l'obra 'Els intercanvis dins l'Espai Català Transfronterer. Elements i cartografia sobre la xarxa urbana i les transformacions de l'aparell productiu'.  Els Premis Joves Escriptors, els únics dels set que es lliuren centrat només en treballs nord catalans, consta de tres guardons que distingeixen treballs de les escoles primàries, els col·legis i els liceus i que entrega el Consell Departamental dels Pirineus Orientals. Dotats en 500 euros cadascun, enguany els premiats en l'àmbit de primària han estat la classe de GS-CP de l'Elena Gual, de l'Escola Arrels Vernet de Perpinyà per 'El llapí del Vernet'.  En l'apartat de col·legis, el premi ha estat per a Matheus Latorre, del col·legi Pompeu Fabra del Soler per 'Qui el resoldrà?' i per a Miquel Tirach del col·legi Pompeu Fabra del Soler per '24 hores'. Pel què fa als liceus, s'ha guardonat Yona Bernadas i Fàtima El Yajlifi del liceu Aragó de Perpinyà per 'Tot per a tu i per poder tornar a estar juntes'.  En l'àmbit de la poesia, el Premi Francesc Català, dotat amb 1.000 euros i que entrega Òmnium Cultural, l'ha recollit Joan Carles González Pujalte per 'Escolopendra'.  La vetllada literària també ha premiat la categoria Narrativa per a Infants. El guardó reconeix, amb una dotació de 200 euros, contes dedicats als més petits. El guanyador d'aquest any ha estat Didier Payré per 'La batalla del gros i del petit bestiar'.  En l'àmbit de la divulgació i el periodisme transfronterer, el Premi Ramon Juncosa que lliura la Casa de la Generalitat a Perpinyà i que està dotat amb 1.200 euros, ha estat per al periodista Esteve Carrera per l'article 'Comprovant que les fites frontereres no s'han mogut', publicat al diari El Punt Avui.  Finalment, s'ha lliurat dos premis més. El d'Economia UPE 66 Comarques Nord Catalanes, que busca encoratjar les relacions transfrontereres i que ha recaigut en director de l'IDEM, escola superior de disseny, Pierre Roca, i el Premi Joan Blanca, que atorga la Vila de Perpinyà, ha estat per a Pere Becque.

Summary: Nit de Sant Jordi reivindicativa a la Catalunya del Nord amb crítiques al 155 i a la situació dels "presos polítics"


L'Audiència de Girona ha ordenat reobrir el cas del "nen robat" de Banyoles que reclama recuperar el nom i cognoms que tenia en néixer. Joan Coll Corominola, que assegura ser en realitat Francisco Beamonte Isern, fa anys que litiga perquè se li reconegui que el van adoptar de manera irregular poc després de néixer, al 1966. Després d'intentar portar el cas per la via penal, va presentar una demanda civil al jutjat de família. Inicialment, el procediment es va admetre a tràmit, però al cap d'uns mesos, el jutjat va tirar enrere la demanda al·legant que havia caducat. Ara, l'Audiència de Girona –on el veí de Banyoles va recórrer- li ha donat la raó. La interlocutòria ordena reobrir l'afer, perquè el jutjat de família va actuar de manera "contradictòria" i tampoc va permetre que Joan Coll tingués "l'oportunitat" de defensar els seus arguments. L'objectiu final del veí de Banyoles és aconseguir que li reconeguin que el matrimoni que el va adoptar no són els seus pares biològics i que, per tant, se li permeti canviar la seva identitat al Registre Civil.

Summary: L'Audiència reobre el cas del "nen robat" de Banyoles que reclama recuperar el nom i cognoms que tenia en néixer


Columnes de fum visibles des de molts quilòmetres de distància s'eleven des de la superfície del delta de l'Ebre durant aquests dies. Són les cremes controlades de vegetació, boga i senillar, principalment, que s'efectuen als espais del parc natural per oxigenar i regenerar els espais que circumval·len les basses de les Olles, l'Encanyissada, la Platjola, la Tancada i els Ullals de Baltasar. Aquesta campanya es preveu actuar sobre  130 hectàrees, més que en les anteriors, sempre que la climatologia ho permeti. La gran proliferació i ràpida creixement d'aquestes espècies vegetals en aquestes zones humides provoca una gran acumulació de matèria orgànica i restes. Les conseqüències d'aquest fenomen es tradueixen en una d'oxigen, envelliment de les plantes i dificultat de la fauna per transitar per aquests espais. L'ús del foc com a eina gestió controlada al delta de l'Ebre s'efectua durant aquesta època, fora del període reproductiu de les aus, permet que el senill nou surti amb més vigor a la primavera. El senill, una planta de la família de les gramínies semblant a la campanya, ocupa i s'expandeix pels voltants de basses, antics arrossars i marges del riu Ebre. La seva capacitat d'expansió anual, gràcies a una reproducció vegetativa a través de rizomes que els permet abastar una gran extensió de terreny amb un nombre molt limitat d'individus, desplaça altres espècies i acaba generant una considerable acumulació de matèria orgànica i restes. "La manca d'oxigen no deixa metabolitzar la matèria orgànica que produeix, que es colmata", explica el tècnic del parc natural encarregat d'aquestes tasques, Fermín Morales.  En aquest context, l'ús del foc com a eina de gestió d'espais naturals –amb una llarga tradició històrica, de la mateixa forma que s'utilitza a l'alta muntanya per regenerar pastures o evitar incendis- permet efectuar una "oxidació ultraràpida" de tota aquesta matèria orgànica acumulada. Això resulta de gran importància per a permetre el trànsit de les espècies animals que habiten aquests espais. Hi nidifiquen aus, com els ardeids –martinets i agrons-, els ràl·lids –polles i rasclons- sílvids –boscarles, mosquiters o tallarols-, entre d'altres.  És per això que des de mitjans i fins a finals d'aquest mes de febrer, en el moment teòric durant el qual la vegetació reuneix les condicions òptimes per efectuar l'operació i fora del període reproductiu de les aus, el parc natural programa les cremes. Els treballs es planifiquen de forma sectorialitzada a cada espai, rotant la crema de cadascuna d'aquestes àrees en cicles de quatre o cinc anys. A banda dels propis tècnics, hi treballen també efectius del Grup Especial de Prevenció d'Incendis Forestals (GEPIF) i del Cos d'Agents Rurals. Tot i que la previsió és incrementar la superfície d'actuació respecte campanyes anteriors, Morales reconeix que bona part d'aquest objectiu depèn del clima: especialment, durant mesos anticiclònics, amb episodis de vent de mestral. Les precipitacions i la humitat dels últims dies, per contra, dificulten l'efectivitat de l'operatiu.

Summary: Cremen de forma controlada 130 hectàrees de boga i senillar per regenerar els espais naturals del delta de l'Ebre


El president d'ERC reclama a l'ANC que no faci servir la concentració de diumenge per pressionar la CUP, perquè aleshores "perdria la transversalitat ACN Barcelona.-El president d'ERC, Oriol Junqueras, confia que l'acord de governabilitat entre Junts Pel Sí i la CUP estigui enllestit en els propers dies per investir Artur Mas i impulsar la nova estructura del Govern. En una entrevista a Catalunya Ràdio, el líder republicà ha plantejat dues qüestions per desencallar les negociacions: en primer lloc, detallar exactament quines serien les competències delegades en les tres macroconselleries que s'han proposat pel nou executiu i, en segon lloc, convocar una segona qüestió de confiança al final del procés. Junqueras ha lamentat que la CUP estigui sent assenyalada i pressionada mediàticament i a través de les xarxes i ha reclamat a l'ANC que no faci servir la concentració de diumenge per fer el mateix, perquè aleshores "perdria la transversalitat".  "Segurament (la CUP) ho interpretarà com un error", ha opinat Junqueras sobre la concentració que l'ANC ha convocat sota el títol 'Governem-nos Junts". "Les entitats de la societat civil no haurien de fer pressió sobre una formació política en concret, perquè perden la seva condició d'entitats transversals", ha advertit sense pressuposar que aquest sigui l'objectiu de l'ANC. "Si això es fa amb la intenció de pressionar a algú, potser haurien de ser conscients que, de vegades, pressionant s'aconsegueix tot el contrari del que es volia", ha afegit. Junqueras ha indicat que si, en canvi, la concentració té l'objectiu de donar suport a les institucions serà "perfecte". Tot i això, ha opinat que "potser hagués estat bé fer més evident el suport a la declaració d'inici del procés". Les negociacions entre Junts Pel Sí i la CUP continuaran discretament durant els propers dies i el president republicà confia arribar a un acord abans del 4 de desembre, data d'inici de la campanya electoral de les eleccions espanyoles. "El 4 de desembre em sembla una data extremadament llunyana", ha explicat. Les bases de l'acord estan definides segons Junqueras, que veu marge per avançar en qüestions ja plantejades. Per exemple, pel que fa a les tres macroconselleries que Artur Mas ha definit en la proposta que es va fer arribar a la CUP. El líder d'ERC creu que es podrien "fixar quines competències exactament es deleguen en els caps de les àrees". La presidència de la Generalitat seguiria recaient en Mas, però hi hauria funcions que ja no dependrien del president i que Junqueras vol que quedin perfectament detallades en el document. Les tres macroconselleries serien la d'Economia i Treball, que recauria, probablement, en el mateix Junqueras, que alhora seria el vicepresident de l'executiu; la de relacions exteriors i institucionals i la de Benestar, que inclouria les conselleries de Presidència, Salut, Ensenyament i Cultura. Una altra de les propostes que ha llançat durant l'entrevista ha estat la de plantejar una segona qüestió de confiança al final del procés. Mas ja va anunciar que la proposta que havien fet arribar a la CUP contenia una qüestió de confiança aproximadament a la meitat dels 18 mesos que pretén que duri la legislatura. Junqueras parla de mantenir-la i afegir-ne una segona, tot i que, teòricament, passat un any i mig l'executiu hauria finalitzat la seva tasca de construir la base de la República Catalana.  Tot i que s'hagi fet pública la proposta de Junts Pel Sí i la CUP hagi publicat a Internet un document que inclou les bases de l'acord que esperen obtenir, Junqueras ha insistit que la negociació seguirà sent discreta. Pel que fa al contingut del document de l'esquerra anticapitalista, el president d'ERC s'ha mostrat coincident amb la majoria de propostes, però ha avisat que "no tot és possible al mateix temps", per la situació  "desesperada" de les finances de la Generalitat. "En una Catalunya independent seria més fàcil assumir aquests compromisos", ha destacat.

Summary: Junqueras planteja detallar les funcions de les macroconselleries i una segona qüestió de confiança al final del procés


La portaveu del grup d'ERC al Parlament, Anna Caula, ha apostat aquest dimarts per utilitzar el "discurs d'odi" antifeminista de les formacions de la ultradreta com una "oportunitat" per salvaguardar-ne els drets. En una intervenció durant el ple monogràfic sobre els drets de les dones, ha reclamat no "replegar-se" i ha fet una crida perquè la lluita feminista vagi "de la mà" de la lluita antifeixista. La republicana ha recordat que el discurs d'aquestes formacions té un eix "ultraconservador contrari a les llibertats col·lectives". Caula ha defensat que els homes i les dones observen el món des d'un punt de vista "diferent" però no "excloent". Al llarg del discurs, ha tingut un record per l'exconsellera Dolors Bassa i l'expresidenta del Parlament Carme Forcadell empresonades per l'1-O.  Caula ha dit que tant Bassa com Forcadell defensen la bandera feminista a la presó i que les han "transformat" perquè són centres penitenciaris pensats per a homes. La portaveu ha lamentat que les dues preses hagin hagut de lluitar contra l'"oblit" i la "victimització", la primera temporada del seu empresonament.  La republicana ha posat d'exemple el sector dels bombers com a "masculinitzat" i ha lamentat que només hi hagi un 1% de dones al cos de bombers. Ha qüestionat si les proves d'accés al cos són "discriminatòries". També ha parlat de les discriminacions per raó de sexe al món de l'esport i al rural. Ha expressat que en educació infantil i sectors tecnològics hi hagi tanta diferència entre la presència d'homes i dones. Finalment, Caula ha reivindicat que les dones volen parlar en positiu i no com a "víctimes" per "crear, reprensar i coeducar". Ha indicat que les violències masclistes són conseqüència de la "no coeducació".

Summary: ERC reclama salvaguardar els drets de les dones davant el discurs "d'odi antifeminista" de la ultradreta


L'abandonament dels pobles del Pirineu, tant els de la banda catalana com els situats en d'altres punts de la serralada, marca l'eix central de l'onzena edició del Col·loqui Internacional d'Estudis Transpirinencs, que es durà a terme fins aquest diumenge a la Seu d'Urgell. A l'esdeveniment, que compta amb més d'un centenar d'inscrits, s'hi presenten una trentena de comunicacions durant tot el cap de setmana, a les quals s'hi sumen també diverses ponències i taules rodones, entre d'altres. Des de l'organització destaquen l'interès social que suscita aquesta qüestió, tenint en compte que és una realitat transversal que afecta a totes les zones de muntanya. Pel que fa a les recerques, n'hi ha d'impulsades des del territori i d'altres que provenen d'universitats i centres acadèmics. El president de l'Institut d'Estudis Comarcals de l'Alt Urgell (IECAU), Lluís Obiols, ha investigat l'afectació que ha tingut l'augment de població de la Seu d'Urgell entre els anys 50 i 70 al seu urbanisme. Aquesta recerca, duta a terme conjuntament amb Meritxell Rodríguez i que es presentarà aquest dissabte, posa de manifest que l'èxode rural i l'arribada de persones des del sud de l'Estat va comportar, en aquest període, un creixement en les alçades dels edificis i la proliferació a la ciutat de diversos blocs de pisos de caire plurifamiliar. Obiols considera que, encara que el model urbanístic actual és diferent al d'aquella època, avui dia hi ha "molta gent que encara està marxant dels pobles" cap a les àrees urbanes. Per la seva banda, un altre dels membres de l'IECAU, Carlos Guàrdia, abordarà també aquest dissabte l'impacte que ha tingut la despoblació de les zones rurals en els seus camins públics, els quals unien diferents nuclis. La seva investigació, focalitzada en el municipi de Cava (Alt Urgell), estableix una relació directa entre la irrupció del cotxe en aquests entorns i el progressiu deteriorament dels passos que no eren aptes per a vehicles. En aquest sentit, defensa l'impuls de plans de camins per tal de planificar quins es poden recuperar i els usos que poden tenir, com ara els de lleure, turisme o esport. El Col·loqui, que s'inscriu dins dels actes commemoratius del desè aniversari de l'IECAU, s'inaugura aquest divendres a les sis de la tarda i en aquesta primera jornada hi destaca la ponència sobre "El poblament pirinenc: dinàmiques i perspectives de futur”, a càrrec del director de la Càtedra Repsol de competitivitat i desenvolupament regional de la Universitat de Lleida, Joan Ganau. Durant tot el cap de setmana, experts i estudiosos analitzaran el fenomen de la despoblació i la seva incidència en el paisatge, la història, l'economia i la societat actual del conjunt d'aquest territori. Els organitzadors també esperen la trobada serveixi per oferir claus de futur que ajudin a aturar-lo. El congrés està organitzat per l'Institut Ramon Muntaner (IRMU), l'IECAU, el Centre d'Estudis Comarcals del Ripollès, el Centre d'Estudis Ribagorçans, la Diputació de Girona, la Coordinadora de Centres d'Estudis de Parla Catalana, l'Institut de Desenvolupament de l'Alt Pirineu i l'Aran i la Societat Andorrana de Ciències. Els processos de despoblament, les realitats i conseqüències i les propostes de futur són els eixos principals de l'onzena edició de l'esdeveniment. El Col·loqui s'emmarca en el projecte "Pobles Abandonats. Una herència universal per al coneixement i desenvolupament del territori", liderat per l’IRMU i la Universitat Autònoma de Barcelona (UAB), i que estudiarà aquest fenomen en un període de tres anys i al conjunt de territoris de parla catalana.

Summary: El fenomen de l'èxode rural al Pirineu, analitzat a la Seu d'Urgell a partir d'una trentena de treballs de recerca


L'organització de l'acte a Perpinyà assegura que un centenar d'autobusos no han pogut arribar a la Catalunya del Nord ACN Barcelona.-El conseller d'Interior, Miquel Buch, s'ha posat en contacte amb la delegada del govern espanyol a Catalunya, Teresa Cunillera, mentre es desplaçava fins a Perpinyà pels controls policials a la frontera. Fonts de la conselleria han confirmat a l'ACN la trucada i, just després, expliquen que el control s'ha aixecat. Des de la delegació del govern circumscriuen el contacte a la coordinació habitual per aquests dispositius i fonts policials defensen que els controls han estat els habituals en un cap de setmana. Segons l'organització de l'acte del Consell per la República, les cues han provocat que uns 100 autobusos no hagin pogut arribar a la Catalunya del Nord.  (L'actualització inclou la versió dels cossos policials espanyols) Posteriorment, fonts policials han indicat a l'ACN que els controls de la Guàrdia Civil són els mateixos que es fan cada cap de setmana pel nivell 4 d'alerta terrorista i manifesten que no s'ha fet "res extraordinari". Quant al de la Policia Nacional, a quarts de 9 ja s'havia aixecat i la trucada de Buch a la delegada afirmen que s'ha fet "més tard".

Summary: ACTUALIZACIÓ:Buch truca a Cunillera pels controls policials a la frontera


L'Oficina de Fertilització i Tractament de Dejeccions Ramaderes del Departament d'Agricultura, amb la col·laboració de centres tecnològics i universitats, es proposa aplicar durant els pròxims anys els mètodes, les eines i les tècniques obtinguts dels Plans per a la millora de la fertilització agrària a Catalunya per conèixer els efectes de la fertilització sobre la qualitat del sòl i les aigües. Amb aquest objectiu, tot i que els plans continuaran tenint l'abast territorial que han tingut fins ara, es delimitaran entre set i deu conques hidrogràfiques arreu de Catalunya, no gaire extenses, on es duran a terme actuacions més específiques. En aquesta iniciativa, s'inclou la participació de l'Agència Catalana de l'Aigua per donar més coherència entre les actuacions agronòmiques i els efectes en les aigües. Agricultura ha decidit fer aquest pas endavant després de comprovar els bons resultats obtinguts pels Plans per a la millora de la fertilització agrària i el projecte LIFE+ FUTUR AGRARI. L'objectiu d'aquestes actuacions és promoure les millors pràctiques per reduir l'excedent de nutrients al sòl i millorar-ne la gestió agrícola, ramadera i territorial a fi d'evitar que afectin la qualitat de les aigües. Així doncs, la proposta d'actuacions a realitzar a les conques se centra en la transferència als agricultors, ramaders i empreses de serveis que actuen en cada conca de coneixements necessaris per millorar les pràctiques de fertilització i de les eines i els equipaments que s'utilitzen per a fer-ho, segons han explicat des del Departament d'Agricultura.   Així mateix, es promourà la participació d'entitats de caràcter local que hi tinguin interès i aportin coneixement específic en cada cas. Actualment, el Parc Natural de la Zona Volcànica de la Garrotxa i el Consorci de Medi Ambient de la Garrotxa-Sigma participen en les activitats que es realitzen a la conca de Santa Pau i la Fundació Mas Badia a la conca de Malla.   Jornades informatives sobre aquesta nova iniciativa Es preveu fer un seguit de jornades tècniques en el marc del Pla anual de transferència tecnològica del Departament d'Agricultura a les noves zones d'actuació. Per començar, aquest divendres se n'ha fet la primera a Malla (Osona), on, a més d'explicar aquesta nova iniciativa, s'han donat a conèixer les actuacions que es duran a terme a la conca del Torrent de Sant Jaume.

Summary: El Departament d'Agricultura vol conèixer l'efecte de les bones pràctiques agràries sobre la qualitat dels sòls i aigües


Segons la rectora de la Universitat Autònoma de Barcelona (UAB), que fa 100 dies va agafar les regnes del rectorat, la UAB és un dels campus amb més conflictes i menys tolerància. Per aquest motiu, el seu equip ha començat a treballar, sobretot amb els estudiants, mecanismes per evitar aquestes situacions que sovint, acaben amb amenaces i agressions físiques. És un dels reptes del seu mandat, però no l'únic. Davant la convocatòria de 22 noves càtedres, la UAB compensarà amb mesos d'antiguitat les dones que hagin tingut fills després del doctorat per tal d'incentivar la seva promoció a catedràtiques, i per tant, començar a revertir la situació actual en què el 75% dels catedràtics són homes.  Sovint a la Universitat Autònoma de Barcelona es donen situacions com aquestes: s'organitza una conferència amb un ponent de determinada ideologia i un grup, normalment d'estudiants, de la ideologia contrària, boicotegen l'acte i en ocasions s'arriba als insults, a les amenaces o fins i tot a l'agressió física. Per Margarita Arboix, rectora de la UAB,  és una situació ''preocupant'' i tot i no voler ser alarmista, situa la UAB com el campus més conflictiu. Considera que hi ha molts grups que no respecten la llibertat d0ideologia o de creences i recalca que hi ha ''límits'', sobretot en un espai ''de llibertat'' com és la universitat.  Per això, 100 dies després d'agafar el càrrec, fixa en revertir aquesta situació com un dels seus objectius. Ja han començat a parlar amb els grups d'estudiants, des del vicerectorat, ja que en moltes ocasions els grups arriben a firmar els correus electrònics o les amenaces i per tant, són reconeguts. Per ara, diu Arboix, la resposta és positiva i s'han arribat a retirar pancartes o pintades gràcies a la intervenció del vicerectorat. Els mitjans digitals i les xarxes socials, que són sovint, l'arma d'aquests grups, també són utilitzats per combatre'ls i promoure un entorn més tolerant. Per aquest motiu, la festa major de la UAB d'enguany, portarà un lema que demanarà ''respecte a tothom'', en especial a les qüestions de sexe i gènere.  Noves càtedres Després dels anys de retallades, la universitat ha començat a recuperar les plantilles i pot, per primera vegada en molt de temps, començar a estabilitzar el professorat i promocionar l'actual plantilla. En aquest sentit, la UAB convoca 22 càtedres noves a concurs per a unes 200 persones que l'estant esperant. Per tal de complir la llei, es farà una discriminació positiva a les persones amb discapacitat i a les dones, a qui es reserva un 10% d'aquestes places. En el cas de les dones però, la UAB ha decidit premiar amb 6 mesos d'antiguitat cada fill que hagi tingut una dona durant el període de després del doctorat fins al procés d'acreditació per a catedràtic.  Per Arboix, d'aquesta manera es vol afavorir l'equilibri de gènere i destaca que es fa ''partint dels mateixos requisits científics i docents''. La rectora assegura que s'ha volgut compensar l'efecte de la maternitat, en l'etapa de cura dels fills, que pot dificultar en la major part de casos, la producció científica de les professores.  A banda, la UAB està immersa en un procés per definir una relació dels llocs de treball actuals i modernitzar-se, sobretot en el col·lectiu del PAS. Serveis socials per pagar les destrosses de l'ocupació El juliol passat, tot just quan Arboix s'acabava d'incorporar al càrrec, la UAB ja es va retirar com a acusació particular en la causa contra les 27 persones imputades per ocupar el rectorat el 2013. Arboix però, recorda que es manté la reclamació per a les destrosses físiques que es van fer i xifra, al voltant dels 30.000 euros, la quantitat que s'hauria d'abonar per part dels causants. Si els estudiants accepten fer front a aquesta quantitat, la UAB també es retirarà de la denúncia civil. Per aconseguir-ho, la UAB posa facilitats als causants d'aquestes destrosses i estudiarà que es puguin oferir serveis socials en cas de no poder assumir el seu pagament.

Summary: La UAB vol eliminar els episodis d'intolerància al campus


L'Ajuntament de Girona ha confirmat la suspensió del concert inaugural del Festival Strenes que estava previst pel proper dissabte 28 de març, data en la què encara estaran vigents totes les mesures preses per la Generalitat en el decret d'aquest divendres, que vol evitar el contagi per covid-19. El festival farà un comunicat dilluns que ve per valorar-ho. A més, la Policia Municipal de la ciutat ha tancat més de 50 bars i restaurants que estaven oberts aquest dissabte. Els agents també han advertit als hotels que en tenen un a l'interior que no poden tenir obert els accessos des de la via pública, ja que només es contempla que estiguin accessibles per a clients de l'hotel. També s'han clausurat totes les terrasses dels bars. Els establiments de degustació també hauran d'estar tancats, i els forns i fleques, on s'hi alterna la venda de productes d'alimentació amb altres, només podrà estar oberta la part de venda de menjar i beure. Una altra mesura que ha pres el consistori ha estat senyalitzar amb cartells els parcs infantils, els de salut i altres zones obertes a l'aire lliure, on es recomana no utilitzar-los per evitar el risc a infectar-se per coronavirus.  El que sí ha quedat prohibit és l'accés a la muralla i la Font del Ferro a Sant Daniel, ja que es tracta de dos espais amb un alt risc de contagi. S'informarà de la prohibició d'accés en els mateixos espais al llarg d'aquest dissabte. Finalment, el consistori reforçarà el seguiment diari, durant aquest episodi, a gent gran i persones usuàries de centres de dia, amb visites i trucades telefòniques. En aquest sentit, l'Ajuntament de Girona manté obert el telèfon d'informació ciutadana cada dia, de dilluns a diumenge, entre les 9 del matí i les 6 de la tarda, per resoldre els dubtes que puguin sorgir.

Summary: Anul·len el concert inaugural del Festival Strenes de Girona pel risc de contagi per covid-19


L'excomissari en cap dels Mossos a la ciutat de Barcelona Joan Portals ha assegurat aquest dilluns que el major del cos, Josep Lluís Trapero, els va insistir diversos cops abans de l'1-O que agents i comandaments havien d 'actuar amb "neutralitat" i recordant que són "la policia de tots". A més, no es va donar cap ordre de seguiment als cossos estatals, no es va incentivar la inacció per facilitar el referèndum, i no es van donar instruccions diferents a les pautes d'actuació enviades a tots els agents. També ha assegurat que abans de l'1-O i després el sistema de coordinació dels agents d'ordre públic ha estat el mateix que aquell dia: sobre el terreny es demanen reforços al Cecor regional i aquest ho demana al Cecor central, que decideix. Portals ha refermat bàsicament les declaracions que han fet altres testimonis del cos durant el judici. A més, ha explicat que els agents al seu càrrec van fer 27 minutes policials per actes de campanya del referèndum i després van fer 212 inspeccions a centres de votació de la ciutat alertant els directors. Es va fer amb patrulles de seguretat ciutadana, però també del Grup d'Atenció a la Víctima i de l'Oficina de Relacions amb la Comunitat, que no solen sortir habitualment. Els dos dies abans del referèndum, amb la iniciativa Escoles Obertes, es van aixecar 786 actes als 208 centres de votació, una mitjana de gairebé quatre per cada escola. No obstant això no es va tancar cap punt de votació perquè "objectivament no es donaven les circumstàncies descrites a la part dispositiva de la interlocutòria del TSJC". No es va trobar cap tipus de material directament vinculat a la votació ni res que fes pensar que es preparava un referèndum. El mateix dia 1 deu centres no van obrir, i l'ARRO va poder tancar, ja a la tarda, dos centres al districte de Sants-Montjuïc i un al de Sant Martí. Això va ser així perquè el comissari Ferran López va ordenar a primera  hora de la tarda que els binomis que estiguessin en escoles tancades de feia hores i les unitats antiavalots s'agrupessin. En tot cas, ha dit que els criteris d'actuació sempre són els mateixos, abans i després de l'1-O, i ha posat d'exemple les manifestacions del passat mes d'octubre del 2019 en protesta per la sentència del Tribunal Suprem. El comissari ha defensat el sistema de coordinació i distribució d'efectius d'ordre públic, passant primer del terreny al Cecor regional i després al Cecor central, cosa que, segons ell, no alenteix aquesta distribució. També ha recordat que un diumenge qualsevol treballen uns 400 mossos a Barcelona, i aquell dia ho van fer més de 1.200. Sobre el 20-S, ha dit que Laplana era a la Conselleria d'Economia però no era qui manava en el cas de l'ordre públic, que depenia directament dels comandaments de les unitats especialitzades, a qui sempre es feia cas, i més quan van dir que era impossible fer certs cordons de seguretat. Portals ha explicat que les primeres ordres de Trapero van ser garantir les sortides de les comitives judicials i retirar els efectius d'ordre públic dels punts de vigilància antiterrorista per concentrar-los a Economia. Portals ha explicat que la Guàrdia Civil anava anunciant hores diferents de la sortida de la comitiva judicial i que la secretària del jutjat d'instrucció 13 també va canviar d'opinió sobre la manera de sortir d'allà. El comissari ha detallat molt les hores i minuts de les trucades, ordres i fets d'aquell dia, i ha explicat que ho ha repassat amb documents i àudios per "responsabilitat". A més, el comissari, a preguntes de la defensa de Trapero, ha contraposat aquell dispositiu improvisat amb el del març del 2018 quan la Guàrdia Civil va escorcollar la seu d'Òmnium. Així, ha explicat que com que ho van saber amb temps, es va poder tallar el carrer Diputació de punta a punta de la travessia perquè no s'hi acostessin manifestants, i es va establir un "filtre permeable" per a persones que vivien o treballaven allà.

Summary: Trapero va demanar "neutralitat" als comissaris de Mossos l'1-O: "Som la policia de tots"


L'Ajuntament de l'Aldea (Baix Ebre) ha formalitzat la compra d'un magatzem de la Cooperativa de la població on projecta construir-hi el futur auditori municipal. L'operació s'ha tancat per un import de  245.869,89 euros. Segons el govern municipal, aquests recursos ajudaran a garantir la continuïtat de la cooperativa i fer possible el pagament previst als impositors corresponent a aquest 2019. La fallida de l'entitat va deixar un forat de prop de 9 milions d'euros i en va deixar entrampats 4,6 dels socis amb comptes a la societat de crèdit de l'entitat. Per al consistori, l'adquisició del magatzem de pinsos permetrà aconseguir un espai adequat per construir l'equipament municipal, en un local situat just darrere de l'Escola de Música.  L'alcalde de l'Aldea, Xavier Royo, ha remarcat la voluntat del seu govern que l'operació serveixi per impulsar l'activitat cultural, i al mateix temps, ajudar la cooperativa a tirar endavant.

Summary: L'Ajuntament de l'Aldea compra un magatzem de la Cooperativa per construir-hi el futur auditori municipal


El Programa d’Acció Lectora, impulsat per l'oficina Barcelona Ciutat de la  Literatura de la UNESCO i per Biblioteques de Barcelona, ha organitzat un  conjunt de 500 propostes que s'allargaran fins al juny del 2019 i que volen incidir sobre la promoció i el foment de la pràctica lectora, abastant totes les seves vessants i focalitzant totes les franges d’edats i les realitats socials del territori. Programa d'Acció Lectora desplegarà 12 accions que volen abastar tots els indrets de la ciutat i totes les franges d’edat. Més de 100 escriptors participaran en les diferents activitats del Programa d’Acció Lectora, per a les quals s’han adquirit més de 2.500 llibres. El pressupost és d'uns 400.000 euros.  El Programa desplegarà 12 accions que arribaran a tots els indrets de la ciutat i les franges d’edat. S'actuarà de manera més intensa en les parts de la ciutat  amb especials necessitats d'impuls a la lectura, o bé entre aquells col·lectius que no  disposen de les condicions més favorables per al conreu i posterior consolidació  dels hàbits lectors. El comissionat de Cultura de l'Ajuntament de Barcelona, Joan Subirats, ha dit que amb el Programa d'Acció Lectora volien anar més enllà de la publicitat, sinó que els llibres es llegeixin i generin un hàbit que es mantingui en el temps. Això vol dir, ha apuntat, "treballar amb públics i espais diferents i per totes les edats". De fet, ha recalcat que sempre es busca centrar les accions per fomentar la lectura als nens i joves i aquí, ha destacat, es vol anar més enllà i incloure també a la gent gran. "Hem anat també a residències de la tercera edat i a casals de la gent gran i s'ha volgut involucrar actors com jugadors de basquet i clubs de futbol i l'Espai Superilles".  Subirats ha apuntat que l'activitat va començar a l'octubre i es desenvoluparà fins al juny. "Al llarg del curs es faran 500 activitats, moltes d'elles a 33 biblioteques i això significa que la distribució territorial està assegurada". Ha declarat que intentaran no deixar-se zones de la ciutat sense el programa. També ha destacat que hi ha 29 escoles de Primària i 19 instituts de Secundària. "Les dades en l'àmbit estatal del 2017 diuen que hi ha prop d'un 35% de persones que no llegeix mai", ha emfatitzat el coordinador del programa, Òscar Carreño. No hi ha gaires dades en l'àmbit local, però se sap que a Barcelona hi ha unes 2.000 persones que participen en els clubs de lectura que organitzen les 40 biblioteques de la ciutat. En aquest sentit, Carreño ha expressat que no només volen "ampliar aquest marc de lectors, sinó incidir que es llegeixi una mica millor". Els objectius que impulsen a la creació i el desplegament de les accions del Programa són afavorir les condicions per tal de consolidar l’hàbit lector; impulsar un conjunt d’accions que afavoreixi l’exercici lector; incidir en el valor social de lectura des del convenciment que la seva pràctica afavoreix l'accés al coneixement i propicia més oportunitats; establir complicitats amb el sector del llibre; visualitzar la tasca i la presència dels autors i autores en les accions que preveu el Programa, així com coordinar totes les accions sobre la promoció lectora que ja es desenvolupen des dels organismes municipals, per tal d’assolir l’optimització dels recursos i  una major eficàcia a l’hora d’acomplir els seus objectius. Accions  Entre les accions hi ha 'Et conec d'oïdes', que treballarà el format dels audiollibres en el marc de les residències de gent gran municipals; 'Et conec de vista', un programa adreçat als espais de gent gran que pretén difondre la lectura a través del nous formats electrònics del llibre; 'Lectures a l'estadi' es configura com un programa de foment a la lectura entre els joves, que proposa l’extensió de la pràctica lectora i els seus efectes més enllà de la pàgina escrita; 'Menja-llibres', un projecte de promoció de la lectura impulsat per l'IMEB que, en el marc del Pla de barris i que proposa un acompanyament lector als infants mitjançant un seguit d’activitats lúdiques al voltant dels llibres seleccionats.  Una original proposta és la del programa de prescripció lectora 'En nom propi', en el qual dos escriptors són convidats a parlar de l’obra de l'altre per a convèncer els assistents dels motius pels quals els resultarà més gratificant llegir els llibres de l’altre convidat que no pas els propis. Així mateix, 20 editorials amb seu a la ciutat de Barcelona patrocinaran 20 clubs de lectura de la xarxa de biblioteques de la ciutat. 'Lectures explosives' La franja d'edat fins als 25 anys és la que més llegeix, ha informat el coordinador del programa, però utilitzen suports i formats diferents dels llibres. Per aquest motiu l'adolescència pot ser un punt de pèrdua de lectors. No obstant això, "si la llavor ha estat ben conreada i hi ha uns lectors previs al període d'adolescència l'arbre acaba creixent i es recuperen els hàbits lectors", ha volgut matisar Carreño. En aquesta línia, el programa impulsa l'acció 'Lectures explosives. Clubs de lectura augmentada', en el qual hi participen 13 instituts d'educció secundària i 850 alumnes, que treballen cinc lectures diferents i se'ls convida a participar activament en una activitat relacionada amb el text, amb la finalitat de "fer de la lectura un fet recordable", ha explicat Carreño.  En aquestes activitats es recrea una escena concreta de la novel·la treballada, per exemple, a partir de la visita a escenaris claus. Un grup d'estudiants aniran a les depuradores d'aigua per apropar-se al llibre 'Aigua Bruta' de Pau Vidal, també visitaran al refugi antiaeri del Poble Sec per parlar de 'L'ombra del Stuka' de Joan Pau Hernández o veuran aquells espais del TNC que no són visitables habitualment com a complement de la lectura de la novel·la 'L'actor Lucas Bilbo' d'Àngel Burgas i Tremols.  La Federació Catalana de Bàsquet ha instal·lat aquest dimarts una pista a l'auditori de la Biblioteca Jaume Fuster i els 200 nois i noies participants han pogut fer preguntes a l'autor de la novel·la 'La mort a sis vint-i-cinc', Jordi Cervera, al periodista Pere Ferreres i a l'exjugador de bàsquet Nacho Solozábal. Al final de l'acte els adolescents han estat convidats a pujar a l'escenari a recrear la darrera escena del llibre: l'últim triple. Participants  37 agents impulsen aquest projecte: Consorci de Biblioteques de Barcelona, Consorci d’Educació, FCBQ, TNC, AMB, MUHBA, Ecologia Urbana, FC  Barcelona, Àrea de Drets socials (Ajuntament de Barcelona), UOC, Societat  catalana de bioètica, IMEB, Foment de ciutat. Editorials: Males herbes, Club Editor,  Editorial Alba, GEDISA, Edhasa, Tusquets, Sajalín, Àtic dels llibres, Blackie Books,  Comba editorial, Llibres del Periscopi, Candaya, Alrevés, Meteora, Comanegra,  Altaïr, Libros del Asteroide, Malpaso, Angle editorial, Edicions de 1984, Llibreria  Calders, Llibreria NoLlegiu, Llibreria Casa Usher i Llibreria La Memòria.

Summary: Barcelona organitza 500 propostes en el marc del Programa d'Acció Lectora fins al juny del 2019


Els Mossos d'Esquadra van detenir el 6 de juliol dos homes, de 46 i 60 anys, com a presumptes autors de sis robatoris de furt i estafa. Els primer cas es remunta a finals de gener quan una dona va denunciar que després de pagar en un supermercat de Palafrugell (Baix Empordà) li havien robat el moneder. Un dels lladres va mirar-li el número secret i l'altre li va furtar la cartera distraient-la amb preguntes. Al cap de poca estona, la víctima va detectar que s'estaven fent extraccions des del seu compte bancari. El segon robatori el va cometre a l'Escala (Alt Empordà). El 27 de febrer i fent servir el mateix modus operandi.  Els fets es va reproduir l'1 de març i el 29 d'abril a Roses (Alt Empordà). Després d'estudiar-ho, els mossos de Roses van identificar els dos homes i van emetre una ordre de cerca i detenció. Abans d'enxampar-los, encara van cometre dos furts més. En aquesta ocasió a Badalona el 2 de març. Una dona va denunciar que després de pagar en un centre comercial li van sostreure la cartera. El darrer robatori el van perpetrar el 6 de juliol a la Bisbal d'Empordà. De nou, van distreure una dona per treure-li el moneder després de pagar al supermercat.  Els mossos van iniciar una recerca per localitzar els dos homes i, finalment, els van trobar en un supermercat de Palafrugell. Tots dos coincidien amb les descripcions facilitades. Els agents els van enxampar quan estaven vigilant noves possibles víctimes. La policia els va detenir. Després de passar a disposició judicial van quedar en llibertat amb càrrecs.

Summary: Detenen dos homes que furtaven carteres després de veure el número secret de la targeta de crèdit


Cs defensarà una iniciativa en la propera reunió de la Comissió de Presidència per instar l'Ajuntament de Barcelona a impulsar de forma urgent la convocatòria de 300 nous agents de la Guàrdia Urbana. El partit alerta que l'augment de jubilacions el 2020 provocarà un "increment del dèficit d'efectius". El partit també plantejarà en el marc de la Comissió d'Economia mesures per reduir la pressió fiscal, i demanarà que el govern desenvolupi un pla de retorn de les empreses que van canviar de seu social pel procés.

Summary: Cs demana la convocatòria urgent de 300 nous agents de Guàrdia Urbana a Barcelona


El portaveu parlamentari del PP al Congrés, Rafael Hernando, ha assegurat aquest dijous que la seva formació té la "voluntat ferma" d'investir Rajoy, i ha apuntat que sotmetre el candidat a una primera sessió d'investidura –on no obtindria suports- "no és un calvari". Hernando ha desmentit d'aquesta manera cap plantejament per part del PP sobre la possibilitat d'ajornar el debat o no proposar Rajoy com a candidat. El PSOE ja ha avançat que el seu líder, Pedro Sánchez, assumirà la responsabilitat de formar govern en primer lloc si li ho demana el rei Felip VI. Ho ha afirmat en declaracions a Onda Cero el seu portaveu parlamentari, Antonio Hernando, tot i que ha apuntat que la seva formació encara no ha iniciat els contactes per a la investidura. Fonts del PSOE i de C's asseguren que ara per ara el PP tampoc està negociant la investidura, tot i que els dos portaveus del PSOE i del PP van sopar aquest dimecres. Segons el PP, en el marc dels contactes habituals per a les relacions al Congrés, però també "de la situació del país".  D'altra banda, el ministre de l'Interior en funcions, Jorge Fernández Díaz, ha afirmat a Antena 3 que no té "cap dubte" que el president del govern espanyol en funcions, Mariano Rajoy, té un pla B per a la seva investidura.  En una entrevista a 'Espejo Público' d'Antena 3 ha afirmat que preferiria que es repetissin les eleccions abans que no pas un govern fruit d'un acord entre el PSOE i Podem.  Ha recordat que la gran coalició progressista que promou Pablo Iglesias requereix de "la connivència" en forma com a mínim d'abstenció de les formacions independentistes. "Per a mi el més preocupant és la posició dels partits independentistes en relació a Pedro Sánchez, perquè Artur Mas ja ha dit que no vol un govern del PP, ni del PP i Ciutadans".  Iniciatives del PP i de C's per a la "unitat d'Espanya" El portaveu parlamentari del PP ha comparegut en roda de prems després de presentar al Congrés cinc iniciatives (proposicions no de Llei). La primera "per a la defensa de la unitat d'Espanya i els valors constitucionals" que té com a objectiu fer que el PSOE es posicioni al Congrés i defensi "que la nació espanyola té garantida la unitat".  Segons Hernando, es tracta que "diguem que la unitat de la nació espanyola és un element bàsic a través del que es vertebren els drets dels ciutadans". La resta d'iniciatives són un pacte antijihadista, una proposta de lluita contra el canvi climàtic, una sobre la lluita contra l'evasió fiscal i una expressió de suport als presos polítics a Veneçuela. C's també ha registrat aquest dijous una altra iniciativa sobre la unitat d'Espanya que, segons han afirmat, també busca que els socialistes "es mullin" i deixin clar –contraposant-ho a la línia vermella de Podem amb el dret a decidir- que no es pot celebrar un referèndum a Catalunya.

Summary: El PP manté la "voluntat ferma" d'investir Rajoy i Sánchez s'ofereix com a alternativa


El Consell Comarcal de la Selva ha escollit el projecte Kunfabo impulsat per Fadima Diwara, una veïna de Sils, com a Millor Iniciativa Emprenedora La Selva 2019. Es tracta d'un 'smartphone' de baix cost que es dirigeix específicament al mercat africà on s'inclouen aplicacions relacionades amb la salut, la cuina tradicional i la comunicació. El jurat ha tingut en compte el caràcter innovador de la iniciativa, el seu component social i la capacitat de creixement. Actualment hi ha a la venda 3.000 unitats, les primeres que surten al mercat des que el projecte va començar a caminar fa tres anys. L'empresa té la seu a Guinea i dona feina a deu persones. Estan estudiant obrir oficines a Catalunya.  El projecte Kunfabo (que vol dir 'estar en contacte') ha estat elegit com a Millor Iniciativa Emprenedora La Selva 2019 d'entre les prop de 300 iniciatives que han rebut l'assesorament del Servei de Creació d’Empreses del Consell Comarcal. El premi, que es va lliurar ahir dimarts al Centre Eix de Negoci de Santa Coloma de Farners, inclou un diploma de reconeixement i assessorament amb consultors especialitzats per seguir fent créixer el projecte i un seguiment a aspectes com el finançament i l'estratègia de màrqueting.  Durant el discurs, el president del Consell Comarcal, Salvador Balliu, va recordar que és la vuitena edició d'uns premis que volen premiar l'emprenedoria a la comarca. També va subratllar la necessitat de donar suport als joves emprenedors i va encoratjar la guanyadora d'aquesta edició a seguir treballant com fins ara.  La impulsora de Kunfabo és Fadima Diwara, una veïna de Sils (Selva), que va acudir fa dos anys al Centre Eix ce Negoci per poder fer realitat el projecte. La idea era fabricar i dissenyar un smartphone de baix cost. Durant dos anys es va anar perfilant al producte fins arribar al 'Kunfabo', un mòbil dirigit específicament al mercat africà. El seu nom, que significa 'estar en contacte',  té un rerefons social important. I és que vol "fer accessible la tecnologia a tothom, fomentar la inclusió digital i oferir al continent productes en sintonia amb el seu context".  "Kunfabo és una marca amb ànima que busca posar la tecnologia al servei de la salut per salvar vides", explica a l'ACN la seva impulsora, que afegeix que pot ser d'utilitat per a residents africans però també per als que tinguin pensat viatjar-hi. Inclou una aplicació amb geolocalització de centres de salut, hospitals i farmàcies (empresa Eguitec) així com una app amb receptes de cuina africanes i una altra de música per donar visibilitat als artistes locals. També hi ha instal·lada una plataforma de comunicació on, a banda d'enviar missatges, també es poden fer pagaments online. Segons Diwara, vol ser un mòbil assequible per a totes les edats i que se centri en les necessitats de les persones que viuen Àfrica.  Actualment s'han posat a la venda 3.000 unitats del primer model, l'F99, i la previsió és que a l'abril en surtin 5.000 més. L'empresa té la seu a Guinea i dona feina a  deu treballadors. La tecnologia es dissenya des d'allà i es treballa en la possibilitat d'obrir oficines a Catalunya.

Summary: El Consell Comarcal de la Selva premia la creadora d'un 'smpartphone' de baix cost per al mercat africà


Endavant ha refermat a través d’un document la seva aposta per rebutjar la investidura d’Artur Mas  i dir ‘no’ al fet que CDC “continuï ostentant en exclusiva les palanques de comandament del procés”. Una posició que l’entitat creu que no ha de ser replantejable per un “pla de xoc rebaixat i sense garantires de compliment”. Així mateix, en l’escrit publicat a la seva pàgina web, Endavant denuncia un “xantatge permanent” de CDC a la resta d’actors polítics i socials i alerta que l’esquerra independentista ha cedit “fins al límit de córrer el risc de desdibuixar el seu projecte polític”. “Només  fent efectiu als llocs de direcció política el mateix moviment de desplaçament a l’esquerra que s’ha viscut al carrer i a  les urnes, podem mantenir oberta l’opció de construir escenaris que facin possible la independència”, conclou.

Summary: Endavant referma el ‘no’ a la investidura de Mas i assegura que no canviarà d’opinió davant un “pla de xoc rebaixat”


La CUP s'ha sumat a una convocatòria a les xarxes que anima a quedar dilluns a les 7:30 del matí davant del Museu de Lleida amb l'excusa de "fer un cafè". El cartell, que té de fons la foto de l'equipament museístic lleidatà, l'ha compartit el compte oficial del partit a Twitter i també l'han retuitat els Comitès de Defensa de la República de Lleida. De moment, és l'única acció que s'ha difós davant l'imminent trasllat a l'Aragó de les 44 obres del monestir de Sixena que són al Museu de Lleida, una operació prevista justament per dilluns al matí. La Plataforma d'Entitats Culturals de Lleida no ha fet cap convocatòria tot i que el seu portaveu, Xavier Quinquillà, va assegurar aquest divendres que que si es materialitza el trasllat "la gent es mourà per expressar de forma cívica, pacífica i respectuosa el seu clam de denúncia". Cal recordar també que la candidata de la CUP per Ponent, l'Alt Prineu i Aran, Mireia Boya, va dir en una entrevista a l'ACN que espera que quan es presenti la Guàrdia Civil al Museu de Lleida per emportar-se les obres de Sixena la gent el defensi com van fer amb els col·legis electorals l'1-O.

Summary: La CUP se suma a una convocatòria a les xarxes per "fer un cafè" dilluns al matí davant del Museu de Lleida


El president de la Generalitat, Quim Torra, ha apel·lat aquest dilluns a "la consciència dels catalans" per afrontar les possibles sentències que hagin d'arribar pels judicis del cas de l'1-O contra els líders independentistes. Des de Sant Julià de Ramis i abans de reunir-se amb el seu Govern, Torra ha dit que serà així que sabrà "si s'acceptaran o no les sentències, si els catalans es tornaran a autodeterminar com ho van fer l'1-O arran de les sentències". "No podem acceptar que votar sigui un delicte. El delicte és que et peguin per votar o t'engarjolin per exercir la democràcia", ha afegit, tot assegurar que als tribunals s'ha portat "gent honorable que van fer el que nosaltres vam fer". "No s'estarà jutjant uns quants polítics, s'estarà jutjant el poble de Catalunya". A més, després de conèixer les primeres mobilitzacions que els CDR han protagonitzat durant el matí d'aquest primer aniversari de l'1-O, el president els ha encoratjat a mantenir les reivindicacions. "Pressioneu, i feu bé de pressionar", els ha dit. Torra també ha reclamat viure les commemoracions de l'1 d'octubre "amb esperança que l'1-O és el dia de la victòria". "L'hem de viure així més enllà de les porres i la repressió", ha dit, tot demanant, igualment, que els catalans "sàpiguen defensar fins al final els dies que vindran".  El president de la Generalitat ha volgut començar el seu discurs agraint a tots els membres del Govern que va fer possible que, ara fa un any, Catalunya celebrés el referèndum d'autodeterminació. Davant els qui han commemorat l'1-O a Sant Julià de Ramis, on havia de votar Carles Puigdemont, el president ha volgut reconèixer "tots aquells amics i companys que no són a la primera fila i que hi haurien de ser". El president, a més, s'ha dirigit als membres dels CDR com a "amics" i els ha dit: "Apreteu i feu bé d'apretar". Quim Torra ha recordat que, ara fa un any, Catalunya va viure "una data històrica" que s'ha convertit en "la llavor constituent de la República Catalana". "Només el podem veure com el moment constituent, perquè és quan els catalans decidim determinar-nos; i això és el més gran que un poble pot fer quan se sent lliure i es vol lliure", ha assegurat el president de la Generalitat. Torra també ha recordat que el Parlament de Catalunya va aplicar "pacíficament i democràticament" el mandat de les urnes quan, el 27 d'octubre, va activar "políticament" la Declaració d'Independència. Recuperar l'1-O Torra ha demanat als catalans que, "per encarar els reptes que venen", recuperin "la determinació" que va marcar l'1-O. "Hem d'actuar amb la mateixa voluntat elèctrica que va aconseguir que aquella solidaritat i fraternitat fes alguna cosa més", ha subratllat el president. "Penso que aquesta lliçó dels valors republicans que es van viure aleshores són els que necessitem per afrontar els dies que ara venen", ha afegit Torra. El president ha volgut també parafrasejar Pau Casals per instar els catalans a afrontar les sentències que arribaran amb el judici als líders independentistes. Torra ha recordat que, des del seu "exili de silenci eixordador", des de Prada, Pau Casals va dir: "La terra es torna cel quan no tens por, no tingueu por de ser homes". El president ha afirmat que, amb aquesta frase, Casals apel·lava l'esperit dels catalans de "no tenir por de ser lliures". I així, ha dit Torra, és com s'han d'afrontar els dies que vindran. "Perquè la divisa és llibertat o llibertat; hem de tenir present que jutjaran els nostres polítics, gent honorable, que van fer el mateix que nosaltres", ha afirmat. "Per tant, també s'estarà jutjant el poble de Catalunya; i jo apel·lo a les consciències col·lectives de tots els catalans, per saber si acceptarem o no aquelles sentències, per saber si tornarem a determinar-nos", ha assegurat Torra. I hi ha afegit: "Perquè no podem acceptar que la democràcia sigui castigada, perquè el delicte és que t'engargolin per haver exercit la democràcia". Per això, el president de la Generalitat ha recordat que l'1-O és "el dia de la victòria", i que s'ha de viure així "més enllà les porres i la repressió". "L'hem de viure com el dia que els catalans van defensar-se i van determinar-se; per això, us demano que els catalans defensem fins al final els dies que vindran", ha dit Quim Torra, abans de tancar el parlament amb un: "Visca la República!". "L'1-O és irrenunciable" Durant l'acte commemoratiu a Sant Julià de Ramis, el president del Parlament, Roger Torrent, també ha apel·lat l'esperit de l'1-O. "Mai hi renunciarem, perquè ens ensenya que el camí que hem de transitar és el de les urnes i la democràcia; i renunciar-hi seria fer-ho també a nosaltres mateixos, i això no ho farem mai", ha subratllat Torrent. El president del Parlament també ha volgut parafrasejar Oriol Junqueras per instar els catalans a no oblidar el referèndum. "L'1-O és la llavor de totes les victòries, l'1-O és la llavor de la República", ha dit Torrent. "Colze a colze, tots ens vam disposar a protegir les urnes i la democràcia; aquell dia vam ser més poble que mai, fent l'acte de sobirania popular més determinant que hem fet", ha dit. I ha conclòs: "Aquell dia les porres es van endur les urnes, però van fer créixer la nostra dignitat".

Summary: Torra apel·la a "la consciència dels catalans" i demana "defensar fins al final els dies que vindran"


Un estudi de 'Nature' ha conclòs que el coronavirus no és un virus creat o manipulat en un laboratori. L'informe apunta que el virus té un receptor, RBD, que s'uneix "amb alta afinitat" als receptors ACE2 d'humans, furons, gats i altres especies. Les anàlisis computacionals mostren que la unió d'alta afinitat de la proteïna de la punta del SARS-CoV-2 a la ACE2 humana és el resultat de la "selecció natural" en una ACE2 humana o similar a la humana que permet que sorgeixi una altra solució d'unió òptima. "Aquesta és una forta evidència de que el SARS-CoV-2 no és producte d'una manipulació intencionada", afirma l'estudi.  D'altra banda, la investigació també mostra que l'escissió del virus MERS-CoV permet que el coronavirus tipus MERS dels ratpenats infecti cèl·lules humanes. Ens els virus de la grip aviar, la ràpida replicació i transmissió en poblacions d'aus altament denses selecciona l'adquisició de llocs d'escissió polibàsics en la proteïna hemaglutinina, que compleix una funció similar a la de la proteïna espiga del coronavirus.  L'estudi apunta que és "improbable" que el coronavirus SARS-CoV-2 sorgís a través de la manipulació de laboratori d'un coronavirus similar al SARS-CoV relacionat. Afegeix que si s'hagués fet manipulació genètica, probablement s'hagués fet servir un dels diferents sistemes de genètica inversa disponibles per als betacoronavirus.  En aquest sentit, assegura que les dades genètiques mostren "irrefutablement" que el SARS-CoV-2 "no es deriva de cap esquelet de virus usat prèviament".  'Nature' presenta dos possibles escenaris sobre l'origen del coronavirus: la selecció natural en un hoste animal abans de la transferència per zoonosis o bé la selecció natural després de la transferència per zoonosis. També discuteix si la selecció durant el passatge podria haver donat lloc al SARS-CoV-2. Pel que fa al primer escenari, estableix que com molts dels casos del covid-19 estaven vinculats al mercat d'Huanan a Wuhan (Xina), és possible que hi hagués una font animal present al lloc. A més, la similitud entre el SARS-CoV-2 amb els coronavirus SARS-CoV de ratpenat, fa pensar que aquests animals serveixin com a reservoris per al progenitor, així com els pangolins.  En el segon escenari, l'estudi apunta que és possible que un progenitor del SARS-CoV-2 saltés als humans, adquirint les característiques genòmiques a través de l'adaptació durant la transmissió no detectada d'ésser humà a ésser humà. Un cop adquirides aquestes adaptacions permeten que la pandèmia comenci i produeixi un grup de casos suficientment gran com per a activar el sistema de vigilància que el va detectar.  Les estimacions indiquen que el virus podria haver aparegut entre finals de novembre del 2019 i principis de desembre. Això, suposa un període de transmissió no reconeguda en humans entre l'esdeveniment per zoonosis inicial i l'adquisició del lloc d'escissió polibàsica.  L'estudi descarta un tercer escenari en que el virus s'hagués escapat de les investigacions que fa anys que es fan a laboratori amb coronavirus d'aquest tipus en ratpenats.  De cara al futur, apunta que conèixer la forma en que el virus va saltar els límits de les especies per infectar els humans de manera productiva "ajudarà a prevenir futurs esdeveniment de zoonosis". Per exemple, si el SARS-CoV-2 es preadapta en una altra espècie animal, existeix el risc de futurs esdeveniments de reparació. En canvi, si el procés d'adaptació es va produir en humans, tot i que hi hagi transferències de zoonosis repetides, "és poc probable que s'impulsin sense la mateixa sèrie de mutacions". L'estudi apunta que la identificació dels parents virals més propers del virus que circulen en animals seran de gran ajuda per als estudis de la funció viral.  En aquest sentit, la disponibilitat de la seqüència de ratpenat va ser la que va ajudar a revelar mutacions clau i el lloc d'escissió polibàsica.  Tot i això, l'estudi de 'Nature' afirma que tot i que l'evidència permet concloure que el virus no va ser manipulat a propòsit, "actualment és impossible provar o refutar les altres teories del seu origen". Finalitza apuntant que la vigilància continua de la pneumònia en humans i altres animals és "clarament de suma importància".

Summary: Un estudi de 'Nature' conclou que el coronavirus no és un virus creat o manipulat en laboratori


La producció dels tallers de sants d'Olot va molt més enllà de la imatgeria religiosa i inclou un ampli ventall de peces fins ara poc conegudes per al públic. És el que s'ha proposat explicar el Museu dels Sants de la ciutat amb la renovació de la primera planta. Figures de jugadors, Madames de Pompadour, toreros com Manolete, models d'anatòmics o retrats polítics són alguns dels exemples dels productes que han fabricat aquests tallers al llarg de la seva  història. Aquesta diversificació respon a l'evolució de la societat i també a la necessitat de buscar nous mercats amb altres línies de negoci. L'espai expositiu inclou unes 250 peces de tres àmbits diferents, com ara l'art religiós, l'art profà i un àmbit social. Entre els objectes mai vistos fins ara destaca un model francès d'una Puríssima, un panell amb els tres Reis d'inicis del segle XX i El Calvari de Ramon Amadeu procedent de la casa pairal de Vayreda. La inauguració del nou espai serà el pròxim divendres.

Summary: El Museu dels Sants d'Olot mostra la part més desconeguda dels tallers religiosos amb peces d'art profà o models anatòmics


El conseller de Territori, Damià Calvet, ha defensat el decret del Govern que vol limitar el preu del lloguer i ha argumentat que "sempre és millor disposar d'aquest decret que no pas no tenir res". Tots els grups de l'oposició han avançat que votaran en contra del decret per diferents motius i n'han demanat la retirada de l'ordre del dia del ple de dimecres. En una atenció als mitjans aquest dimarts a la tarda, Calvet ha esperat que els grups que "puguin observar alguna mancança" en el text puguin entrar-hi i inclús "instar a que es pugui convalidar o tramitar via llei". "Però en tot cas entrar perquè són instruments que necessitem com a societat per poder intervenir en el mercat de l'habitatge", ha remarcat el titular de Territori. La portaveu del Govern, Meritxell Budó, ja havia obert la porta aquest migdia a tramitar-ne la convalidació com a projecte de llei i acceptar-ne esmenes. A banda, Calvet ha anunciat que recuperarà el decret per promoure habitatge públic i preveu portar-lo al Parlament amb modificacions després de l'estiu. El decret llei que el Govern portarà dimecres al Parlament permet la limitació dels preus de lloguer en els barris o les ciutats on es pugui acreditar una manca d'habitatge assequible. Quan una ciutat o barri s'hagi declarat com a zona amb mercat d'habitatge tens es podrà imposar la contenció del preu del lloguer, que només podrà superar en un 10% l'índex de referència de preus de lloguer. Serà ampliable fins a un 5% addicional en els casos en què es puguin justificar vistes excepcionals o característiques especials com piscines comunitàries o jardins.  Els comuns i la CUP han considerat la limitació insuficient mentre que Cs, PSC i PP critiquen que el Govern envaeix competències estatals en línia amb l'informe del Consell de Garanties Estatutàries. Calvet ha assegurat que el Govern no deixarà "d'anar desenvolupant instruments" que els permetin "anar intervenint en el mercat" sigui amb la promoció d'habitatge de lloguer assequible o amb fixant preus màxims de lloguer.  Recuperar el decret de promoció d'habitatge públic Sobre el decret de mesures urgents per promoure habitatge públic, Calvet ha recordat que no el van portar a votació del ple del Parlament perquè no tenien prou suports per aprovar-lo i ha explicat que ho tornaran a provar. El nou text tindrà alguna modificació per donar més "garanties" als ajuntaments davant "l'exigència de destinar patrimoni públic a habitatges de lloguer assequible" i també elimina que els preus màxims de venda i renda d'habitatges protegits -anomenats mòduls- siguin per ciutats i no per barris. Calvet ha precisat que han parlat amb associacions de municipis i altres actors per consensuar-ho.  Parc públic de 19.804 habitatges La Generalitat gestiona actualment un parc públic de 19.804 habitatges, segons han explicat fonts del departament de Territori. Durant el 2019, s'han destinat 25 milions d'euros a adquirir 460 habitatges per tempteig. El 2018, se'n van adquirir 853 a través de l'Agència d'Habitatge de Catalunya. Pel que fa a les adjudicacions, fins al maig de 2019 s'acosten a les 300 i el 2018 van ser-ne 840.  A programes socials d'ajut a l'habitatge de diversos tipus es van destinar 138 MEUR amb més de 78.000 d'atorgats. Territori calcula que entre els ajuts i el parc d'habitatge gestionat per la Generalitat, hi ha 89.000 famílies beneficiades. A banda, preveuen que des de l'Incasòl s'hagin promogut 638 habitatges protegits entre el 2018 i el 2020. Ajuts a la rehabilitació Les mateixes fonts de Territori han apuntat que cal promoure la rehabilitació d'habitatges, ja que un 70% del parc d'habitatge és anterior a 1980. En aquest sentit, el Govern vol crear una línia de crèdit de l'ICF de 100 MEUR perquè comunitats de propietaris apostin per rehabilitar edificis. Un dels objectius és la millora de l'eficiència energètica i la sostenibilitat. Fins al 20 de setembre també es podrà sol·licitar ajuts d'una convocatòria a la qual es destinen 8,4 MEUR del Pla Nacional d'Habitatge estatal.

Summary: Calvet defensa el decret per limitar el preu del lloguer: "Sempre és millor que no tenir res"